REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/131-22

06. oktobar 2022. godine

B e o g r a d

ZAPISNIK

SA SEDME SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 06. OKTOBRA 2022. GODINE

Sednica je počela u 11,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Sandra Božić, Uglješa Mrdić, Aleksandar Marković, Ana Miljanić, Dunja Simonović Bratić, Vojislav Mihailović, Života Starčević, Janko Veselinović, Dragana Rakić, Sanja Marić i Boško Obradović.

Sednici su prisustvovali zamenici članova Odbora: Svetozar Vujačić, zamenik člana Veroljuba Matića i Srđan Milivojević, zamenik člana Dragane Rakić.

Sednici nisu prisustvovali članovi Odbora: Veroljub Matić, Aleksandar Mirković, Violeta Filip i Miroslav Aleksić.

Sednici je, tokom razmatranja 1. tačke usvojenog dnevnog reda pristupio Miroslav Aleksić, član Odbora, a Đorđe Komlenski, član Odbora i Andrijana Vasić, zamenik člana Odbora Aleksandra Mirkovića, pristupili su sednici tokom razmatranja 2. tačke usvojenog dnevnog reda.

Sednici su prisustvovali i narodni poslanici koji nisu članovi Odbora Đorđe Miketić i Đorđe Pavićević.

Na predlog predsednika, Odbor je većinom glasanja, utvrdio sledeći:

D n e v n i r e d:

- usvajanje zapisnika sa Pete i Šeste sednice Odbora -

1. Razmatranje ostavki koje su na funkciju narodnog poslanika podnele Jelena Bogdanović (akt 01 broj 118-1898/22 od 23. septembra 2022. godine) i Dragana Stević (akt 01 broj 118-1990/22 od 03. oktobra 2022. godine);

2. Razmatranje Predloga odluke o rasporedu sedenja narodnih poslanika i drugih lica u Velikoj sali u Domu Narodne skupštine, koji je podneo narodni poslanik Milenko Jovanov (21 broj: 404-1892/22 od 4. oktobra 2022. godine);

3. Razmatranje zahteva narodnog poslanika Ivane Parlić za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-1846/22 od 16. septembra 2022. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa Pete i Šeste sednice Odbora.

**Prva tačka dnevnog reda:** Razmatranje ostavke koje su na funkciju narodnog poslanika podnele Jelena Bogdanović i Dragana Stević

Predsednik je konstatovao da su ostavke Jelene Bogdanović i Dragane Stević, u skladu sa Zakonom o izboru narodnih poslanika i Poslovnikom, overene kod nadležnog državnog organa i u zakonskom roku predate na pisarnicu Narodne skupštine.

Predsednik Odbora je predložio da se Narodnoj skupštini podnese izveštaj o nastupanju slučaja iz člana 131. stav 2. tačk a 6. Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanim narodnim poslanicima.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavki narodnih poslanika Jelene Bogdanović, izabrane sa Izborne liste ''DR MILOŠ JOVANOVIĆ - NADA ZA SRBIJU - Srpska koalicija NADA - Nacionalno demokratska alternativa - Demokratska stranka Srbije (DSS) - Za Kraljevinu Srbiju (MONARHISTI) - Vojislav Mihailović'' i Dragane Stević, izabrane sa Izborne liste ''ALEKSANDAR VUČIĆ - ZAJEDNO MOŽEMO SVE'', nastupio slučaj iz člana 131. stav 2. tačka 6. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanim prestao mandat narodnog poslanika.

Popunjavanje upražnjenih poslaničkih mesta izvršiće se dodeljivanjem mandata drugim kandidatima u skladu sa članom 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje Predloga odluke o rasporedu sedenja narodnih poslanika i drugih lica u Velikoj sali u Domu Narodne skupštine, koji je podneo narodni poslanik Milenko Jovanov

Predsednik Odbora je u uvodnom obraćanju istakao da je prema dogovoru sa prethodne sednice podneo Predlog odluke o rasporedu sedenja narodnih poslanika i drugih lica u Velikoj sali Doma Narodne skupštine, koji je dostavljen članovima Odbora, sa šematskim prikazom sedenja narodnih poslanika u Velikoj sali Doma Narodne skupštine. Istakao je da je povodom ovog pitanja već održano nekoliko sednica Odbora; da nije bilo konkretnih predloga da se postojeći spor oko sedenja narodnih poslanika u segmentu 2. Velike sale reši; da se prilikom predlaganja odluke rukovodio rešenjima iz prethodnih odluka koje su primenjivane u sazivima Narodne skupštine od 2012. do 2014. godine, od 2014. do 2016. godine i od 2016. do 2020. godine. S tim u vezi je napomenuo da je postojalo pravilo da se redovi u segmentima Velike sale - sedišta popunjavaju horizontalno, da se šefovima poslaničkih grupa omogućavalo da sede u prvom redu, navodeći da je primenjen objektivni parametar - jačina i broj mandata koje je lista osvojila na izborima. Ukazao je da je problem što u sektoru 2. Velike sale sede poslanici četiri poslaničke grupe, a u prvom redu postoje samo tri mesta za sedenje; da je pri tome jedna izborna lista obrazovala dve poslaničke grupe, te je princip kojim se rukovodio taj da veća poslanička grupa dobije pravo da njen predsednik sedi u prvom redu, a da mesto zbog koga je nastao problem, ostane upražnjeno. Predsednik Odbora je podvukao da je raspored sedenja u ostalim sektorima sale definisan na bazi dogovora.

Đorđe Miketić je izneo mišljenje da je u pitanju presedan jer će predsednik poslaničkog kluba kome pripada sedeti sam, četiri reda ispred ostalih članova poslaničke grupe. Smatra da bi takvim rasporedom bio onemogućen rad poslaničke grupe i predložio da raspored sedenja bude kao što je bio na konstitutivnoj sednici.

Vojislav Mihajlović je ukazao da se interesi ne mogu ostvarivati ad hoc, po potrebi, te da ceni trud predsednika Odbora da iznađe objektivan kriterijum za rešavanje nastalog spora, a to je brojnost, odnosno postojanje većine. Istakao je da će koalicija kojoj pripada prihvatiti predloženo rešenje o rasporedu sedenja.

Đorđe Miketić je ponovio da se u konkretnom slučaju radi o presedanu i da se samo u segmentu 2. Velike sale primenjuje to pravilo, a da postoji dogovor tri poslaničke grupe o rasporedu sedenja.

Miroslav Aleksić je predložio da se isto pravilo primeni za sve sektore i poslaničke grupe jer se, kako je ocenio, u konkretnom slučaju radi o odstupanju od pravila. Naveo je da ukoliko se prave izuzeci može doći do otvaranja Pandorine kutije; da bi trebalo da ista pravila važe za sve, odnosno, kako je naveo, na kompletan raspored sedenja u Velikoj sali.

Dragana Rakić je istakla da se radi o nevažnoj temi, u moru mnogo važnijih; da bi isto pravilo trebalo da važi za sve - pravilo koje je bilo primenjeno na konstitutivnoj sednici Narodne skupštine kada su narodni poslanici sedeli podeljeni po vertikalama, a ne po horizontalama. Upoznala je prisutne da će Demokratska stranka glasati za takav predlog i obrazložila da je to predlog iz avgusta, koji je bio primenjen prilikom konstituisanja Narodne skupštine.

Janko Veselinović je rekao da nije počelo jesenje zasedanje Narodne skupštine, da nije formirana Vlada, da Narodna skupština ne vrši nadzornu ulogu nad Vladom, a članovi Odbora raspravljaju ko će gde sedeti. Iz navedenih razloga smatra da rasprava po ovom predlogu nije odgovarajuća jer postoje važnija pitanja. Izneo je primer Ive Andrića koji je sedeo u pretposlednjem redu u Narodnoj skupštini i zaključio da mu to nije smetalo. Zahvalio se predsedniku Odbora što ažurno saziva sednice radi rešavanja ovog pitanja, budući da je to u delokrugu rada Odbora i izrazio zapitanost iz kojih razloga se na sednicama drugih Odbora ne razmatraju važna pitanja koja su iz delokruga rada tih Odbora. Istakao je da će se uzdržati od glasanja po ovom pitanju.

Milenko Jovanov je ukazao da je dnevni red sednice utvrđen, da postoji konkretan predlog i apelovao da se članovi Odbora o njemu izjašnjavaju.

Đorđe Pavićević je zapitao iz kojih razloga je došlo do izmene inicijalnog dogovora postignutog na konstitutivnoj sednici. Smatra da je predloženi raspored, kako je naveo apsurdan, budući da predsednik poslaničkog kluba sedi četiri reda ispred poslanika svog kluba; da je u prethodnim sazivima Narodne skupštine bilo situacija kada su se prekomponovali poslanički klubovi ali da to nije podrazumevalo promenu rasporeda sedenja u Velikoj sali .

Milenko Jovanov je istakao da je vertikalna raspodela sedišta i dovela do problema, te se zbog takvog rasporeda na sednici koja je bila posvećena Kosovu i Metohiji, narodni poslanik Jovanović šetao po sali i dobacivao dok se utvrđivao dnevni red. Izrazio je neslaganje sa ocenom da se radi o presedanu, argumentujući to rasporedom sedenja u Velikoj sali u sazivima od 2012. do 2020. godine. Izneo je stav da je Odbor, kao prethodno pitanje, utvrdio da u ostalim segmetnima Velike sale nije bilo problema i istakao da je predmetna odluka prva koju ovaj Odbor. Izneo je da je Odboru dato da ovo pitanje reši i da o predloženom mogu da se izjasne glasanjem za, protiv ili uzdržano. Istakao je i da je od sedam održanih sednica, šest bilo posvećeno rešavanju pitanja sedenja u Velikoj sali; da Odboru nije upućen ni jedan konkretan predlog kako da se sporno pitanje reši, te je s toga predloženo rešenje koje je zasnovano na običajima u funkcionisanju Narodne skupštine.

Đorđe Miketić je uvidom u šematski prikaz Velike sale, konstatovao da su šefovi poslaničkih grupa raspoređeni horizontalno u prvom redu, u svim klupama, a da je presedan klupa poslaničke grupe kojoj on pripada. Ponovio je da je dogovor postignut pred konstitutivnu sednicu Narodne skupštine; da isti nije važio na sledećoj sednici i da je iz tog razlogao nastao problem. Istakao je da tri poslaničke grupe imaju dogovor i da bi raspored sedenja trebalo da bude kao na konstitutivnoj sednici, bez izuzetka. Smatra da je problem u tome što zamenik šefa Poslaničke grupe ZAJEDNO-MORAMO, Aleksandar Jovanović Ćuta, sedi u prvom redu i naveo, da ukoliko je to problem može da se napraviti raspored sedenja kao na konstitutivnoj sednici, gde će u prvom redu sedeti narodni poslanik Radomir Lazović, predsednik Poslaničke grupe Zeleno-levog kluba.

Milenko Jovanov je istakao da se sa predlogom zakasnilo, da ga je narodni poslanik Radomir Lazović zamolio da sedi tamo gde je i sedeo na konstitutivnoj sednici, te konstatovao da je tema elaborirana, kao i da na predloženu odluku nema amandmana.

Odbor je većinom glasova usvojio Predlog odluke o rasporedu sedenja narodnih poslanika i drugih lica u Velikoj sali u Domu Narodne skupštine, u tekstu koji je dostavljen, sa Šematskim prikazom koji je sastavni deo Odluke.

**Treća tačka dnevnog reda:** Razmatranje zahteva narodnog poslanika Ivane Parlić za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice

Predsednik Odbora je upoznao članove da je Ivana Parlić podnela zahtev za ostvarivanje prava na isplatu mesečne naknade na ime zakupa stana u Beogradu i naknadu za odvojeni život od porodice, da je u prilogu zahteva dostavila overeni ugovor o zakupu stana, fotokopiju svoje lične karte i lične karte supruga, kao i izvod iz matične knjige rođenih za maloletnu decu. Napomenuo je da je zbog zaštite podataka o ličnosti, ugovor o zakupu bez adrese, matičnih brojeva i drugih podataka o ličnosti, s tim da uvid u dostavljenu dokumentaciju može da se izvrši u kancelarijama Službe Odbora. Ukazao je da Odbor prema Odluci o poslaničkoj naknadi može da odluči da se narodnom poslaniku, koji nema prebivalište u Beogradu i ne koristi pravo na hotelski smeštaj, na lični zahtev, isplati mesečna naknada na ime zakupa stana u Beogradu u ukupnom iznosu od 35.000,00 dinara; da je prema odredbi člana 5. stav 4. Odluke predviđeno da narodni poslanik koji koristi pravo na mesečnu naknadu na ime zakupa stana u Beogradu, ima pravo na naknadu na odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate. Porodicu prema odluci čine bračni drug i maloletne dete.

Diskusije nije bilo.

Odbor je jednoglasno doneo Rešenje o utvrđivanju prava isplatu mesečne naknade na ime zakupa stana u Beogradu u iznosu od 35.000,00 dinara za Ivanu Parlić, kao i Rešenje o korišćenju prava na naknadu za odvojeni život od porodice, počev od 15. septembra 2022. godine.

\*\*\*

Sednica je završena u 11,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov